聽穎師琴歌
作者：李賀
朝代：唐

paragraphs: 別浦雲歸桂花渚，蜀國弦中雙鳳語。
芙蓉葉落秋鸞離，越王夜起遊天姥。
暗珮清臣敲水玉，渡海蛾眉牽白鹿。
誰看挾劒赴長橋，誰看浸髮題春竹。
竺僧前立當吾門，梵宮真相眉稜尊。
古琴大軫長八尺，嶧陽老樹非桐孫。
涼館聞弦驚病客，藥囊暫別龍鬚席。
請歌直請卿相歌，奉禮官卑復何益。